Υλικό Φυσικής-Χημείας	Κινηματική
Λύνοντας μια άσκηση του βιβλίου.
Όλα τα προηγούμενα χρόνια, διδάσκοντας την ευθύγραμμη ομαλή κίνηση, δούλευα με την μετατόπιση-θέση και ποτέ με το διάστημα. Συζητάγαμε στην τάξη τι είναι το διάστημα, αλλά ξεκαθάριζα στους μαθητές ότι θα δουλεύουμε με μετατόπιση. Στην συμφωνία υπήρχε και η αρχική δήλωση: «όπου στις ασκήσεις του βιβλίου, που αναφέρεται διάστημα, εσείς θα διαβάζετε μετατόπιση».
Αυτό το θεωρούσα αναγκαίο, αφού θα έπρεπε να συμβιβαστεί η θεωρία του σχολικού βιβλίου, με τις ασκήσεις του προηγούμενου, της ίδιας συγγραφικής ομάδας, όπου διδάσκαμε το διάστημα…
Χθες με πήρε τηλέφωνο ο φίλος μου ο Τάκης και μου ζήτησε να βοηθήσω το γιο του Νίκο σε μια άσκηση.
Ήξερα ότι ο Νίκος ήταν άριστος μαθητής, σημαιοφόρος στην Γ΄ Γυμνασίου.
-Έλα Νίκο για λέγε, ποια άσκηση είναι.
-Η 4 άσκηση κ. Διονύση του βιβλίου.
- και τι πρόβλημα έχεις Νίκο.
- μμμ …. δεν ξέρω τι να κάνω.
- Δεν μου λες. Πώς κάνατε το μάθημα; Έχετε κάνει τη μετατόπιση;
-Ναι, ξέρω ότι Δx=υ∙Δt ή x=υ∙t.
…Μμμμ … και τι είναι το x;
- Η μετατόπιση. Δεν είναι;
- Και το διάστημα; Το κάνατε;
-Κάπου το ανέφερε, αλλά….
-Μήπως σας έκανε ο καθηγητής σου καμιά παρόμοια; (ψάχνοντας κάπου να πιαστώ…)
-Για μια στιγμή βρε Νίκο. 
Βγαίνεις από το σπίτι σου, περπατάς 50m προς τα δεξιά, σταματάς και επιστρέφεις στο σπίτι. Πόσο διάστημα διένυσες;
-50+50=100m;
-Και ποια η μετατόπισή σου;
-100m;
-Σίγουρα;
-Α!!! όχι:  xτελ-xαρχ=0. Ναι;
-Σωστά Νίκο. Άνοιξε τώρα το τετράδιο και φτιάξε έναν άξονα x, εντάξει; Σημείωσε την αρχή Ο.
-Δηλαδή;
-Δηλαδή αν μιλήσουμε για μια ευθεία που έχεις ζωγραφίσει, για να την κάνουμε άξονα x, πρέπει κάπου να σημειώσουμε το 0 και να ορίσουμε και προς τα πού είναι τα θετικά, συνήθως λέμε προς τα δεξιά. Όπως στα μαθηματικά.
- Οκ, το έκανα. 
-Λοιπόν πάρε τώρα ένα κύκλο, ζωγράφισέ τον πάνω στον άξονα x, που θα παριστά το πρώτο αυτοκίνητο και σημείωσε τη θέση με το γράμμα Α. Το έβαλες; Σε ποια θέση;
-Τον έκανα στη θέση Α.
-Ναι αλλά ποια είναι η θέση Α;
- Μα, τώρα πώς να σας το πω, δεν βλέπετε κιόλας…
- Τον έκανες στην αρχή του άξονα ή σε άλλο σημείο;
-Όχι στο Ο, δίπλα σε ένα άλλο σημείο Α.
-Ωραία, δεν μπορείς να λες δίπλα, πρέπει να μου πεις ένα σημείο που απέχει 3m από το Ο. Εντάξει;
- Εντάξει κατάλαβα. Και αυτά τα 3m θα είναι η μετατόπιση του αυτοκινήτου;
-Όχι Νίκο, αυτή είναι η αρχική θέση του πρώτου αυτοκινήτου. Λέμε ότι το αυτοκίνητο ξεκινάει από τη θέση x0=3m.
-Α!!! τώρα κατάλαβα. Αυτό είναι το x που γράφουμε στην εξίσωση x=υt.
-----
Πήγε κάμποση ώρα έτσι, οπότε αποφάσισα να εξαφανίσω από τη συζήτηση τα x, Δx και να δουλέψω με διαστήματα. Άντε να τον πείσω να σταματήσουμε τα x και Δx και να σημειώσουμε στο σχήμα s1 και s2…
Με δυσκολίες ανάλογες προχωρήσαμε και πάμε να κάνουμε στο β) ερώτημα τη γραφική παράσταση των ταχυτήτων σε συνάρτηση με το χρόνο.
Σχεδιάζουμε την υ1=10m/s και πρέπει να πάμε και στο Β για τα 15m/s. Ναι, αλλά 15m/s να του πω ή -15m/s;
Τελικά αποφάσισα να του πω -15m/s και να την σχεδιάσουμε στα αρνητικά… 
-Και γιατί -15m/s κ. Διονύση;
-Μα Νίκο, δεν πάει προς τα αριστερά το Β αυτοκίνητο; Άρα έχει αρνητική ταχύτητα (και μην με ρωτήσεις γιατί παραπάνω γράψαμε 15… παναγία μου, τι να του πω; Και θα το θέλει ο συνάδελφος αυτό το (-) ή θα γίνω ρεζίλι στο παιδί, ότι του έκανα λάθος λύση;) Και η ριμάδα η εκφώνηση δεν έγραφε το μέτρο της ταχύτητας να μην έχω πρόβλημα;
 ---  ---- 
Από τις 9.30 μέχρι τις 10.15 χθες βράδυ και να νιώθω ότι έκανα το δυσκολότερο μάθημα στη ζωή μου και να μην είμαι σίγουρος ότι βοήθησα και τον καϋμένο το Νίκο..
Δούλεψα και με διαστήματα, που εδώ και 6 χρόνια παλεύω να πείσω τους συναδέλφους να μην τα χρησιμοποιούν…
Τι λέτε συνάδελφοι που διδάσκετε στην Α΄ Τάξη, μόνο ο Νίκος δεν είχε καταλάβει;
Πάρτε την 4η  άσκηση…

